CELEX: 31992D0354
Language: ro
Date: 1992-06-11 00:00:00
Title: Decizia Comisiei din 11 iunie 1992 privind stabilirea regulilor de asigurare a coordonării între organizațiile sau asociațiile care țin sau creează registre genealogice pentru ecvideele înregistrate

03/Volumul 11
            
            
               RO
            
            
               Jurnalul Ofícial al Uniunii Europene
            
            
               57
            
         31992D0354
   
               L 192/66
            
            
               JURNALUL OFÍCIAL AL UNIUNII EUROPENE
            
            
               
            
         
      DECIZIA COMISIEI
   
   din 11 iunie 1992
   privind stabilirea regulilor de asigurare a coordonării între organizațiile sau asociațiile care țin sau creează registre genealogice pentru ecvideele înregistrate
   (92/354/CEE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Economice Europene,
   având în vedere Directiva 90/427/CEE a Consiliului din 26 iunie 1990 privind condițiile zootehnice și genealogice care reglementează schimburile intracomunitare de ecvidee (1), în special articolul 4 alineatul (2) litera (e),
   întrucât, prin Decizia 92/353/CEE (2), Comisia a stabilit criteriile de autorizare sau de recunoaștere a organizațiilor și asociațiilor care țin sau creează registre genealogice pentru ecvideele înregistrate; întrucât, în conformitate cu această decizie, autoritățile statului membru respectiv au obligația de a autoriza sau de a recunoaște organizațiile sau asociațiile care țin sau creează registrele genealogice;
   întrucât, în acest context, trebuie să se prevadă în special norme care să guverneze relațiile dintre organizația sau asociația care ține registrul genealogic de origine al rasei și organizațiile sau asociațiile care țin sau creează un registru genealogic sau o secțiunea a unui registru genealogic pentru rasa menționată anterior;
   întrucât este necesar să se instituie o procedură care să le permită autorităților competente respective să asigure, în împrejurări speciale, coordonarea între două organizații sau asociații; întrucât, printre altele, este important să i se permită Comisiei să dispună de toate informațiile necesare adoptării reglementărilor specifice în domeniul coordonării, în conformitate cu articolul 4 alineatul (2) litera (e) din Directiva 90/427/CEE;
   întrucât măsurile prevăzute de prezenta decizie sunt conforme cu avizul Comitetului zootehnic permanent,
   ADOPTĂ PREZENTA DECIZIE:
   Articolul 1
   Organizația sau asociația care ține registrul genealogic de origine al rasei trebuie să asigure o strânsă colaborare cu organizațiile și asociațiile care țin registre genealogice sau secțiuni de registre genealogice ale aceleiași rase, în special cu scopul de a preveni orice diferend.
   Articolul 2
   (1)   În cazul în care autoritatea competentă a unui stat membru consideră că o organizație sau asociație autorizată sau recunoscută într-un alt stat membru nu respectă regulile prevăzute de legislația comunitară în domeniu și, în special, că nu respectă principiile instituite de organizația sau asociația care ține registrul genealogic de origine al rasei, autoritatea competentă ia legătura, fără întârziere, cu autoritatea competentă din respectivul stat membru.
   Aceasta din urmă ia toate măsurile necesare și comunică autorității competente a primului stat membru care este natura controalelor efectuate, a deciziilor adoptate și a motivele acestor decizii.
   (2)   În cazul în care autoritatea competentă din primul stat membru consideră că aceste măsuri nu sunt suficiente, aceasta caută, împreună cu autoritatea respectivului stat membru, modalitățile și mijloacele prin care să se remedieze situația, iar, dacă este cazul, recurge la o vizită în statul membru respectiv.
   (3)   Autoritățile competente ale statelor membre informează Comisia cu privire la soluțiile adoptate.
   (4)   În cazul în care nu se poate găsi nici o soluție în termen de șase luni, Comisia, la cererea autorității respectivului stat membru sau din proprie inițiativă, poate să trimită la fața locului o echipă de inspecție în colaborare cu autoritățile naționale competente.
   Articolul 3
   Prezenta decizie se adresează statelor membre.
   
      Adoptată la Bruxelles, 11 iunie 1992.
      
         
            Pentru Comisie
         
         Ray MAC SHARRY
         
         
            Membru al Comisiei
         
      
   
   
      (1)  JO L 224, 18.8.1990, p. 55.
   
      (2)  JO L 192, 11.7.1992, p. 65.